钦定古今图书集成/明伦汇编/闺媛典/第173卷 > 叶茂连妻揭氏〈梁氏附〉
## 钦定古今图书集成/明伦汇编/闺媛典/第173卷 > 叶茂连妻揭氏〈梁氏附〉

按《归化县志》：“揭氏，归上里人，叶茂连妻。生子世淳，甫
二岁而茂连没。揭年二十二，抚孤自矢。或劝改适，厉
色拒之，人不复言。家贫，日夜绩纺，以供衣食。世淳稍
长，训以义方，冰霜自守，三十六年如一日。世淳妻梁
氏，生子时发，甫两月而淳亡。梁氏年十七，与姑同守
一孤，朝夕饮泣，身无完衣，食不充腹，苦守无怨。时发”
又先夭。梁氏哀毁几绝，益自勉厉。邑令洪都旌其门
而系以赞焉。赞曰：“黄鹄有誓，飞燕在楼。我思古人，邈
焉寡俦。曰惟有妇，行与同归。羡彼幽芳，令名庶几。露
浇黄柏，苦心不解。匪其苦之，为后人楷。诏而来者，世
抚其孤。云寒月冷，寂寥可呼。赤陵兼全，皑夺双璧。谁
谓叔季，不如畴昔。黄泉重旦，白日再春。天以完节，付
兹二人。”